Niqan brihan ka mkla kari Truku

Niqan brihan ka mkla kari Truku(說自己的母語是有意義的) 
“Kari” ksun o nuway knkla rudan ni huway Utux. Nasi ta ini emduwai
bi smluhay ni rmngaw do mha  ta  saw smsiqa  balay brah drudan ta ni
Sejiqun.
12 hngkwasan mu siida o pgklaan ku na quri endaan 1 uwa Sbnawan
ka emptgsa mu , ngahan na o “Aruh”. “Pnaah laqi rbnaw siida ka Aruh nii o 
smkuxul bi hyaan ka payi na. Yasa mkla bi meuyas uyas ni rmngaw kari dha 
nanak ka uwa nii. Kiya ni wada prparu hari hngkwasan na da o wada matas 
ptasan tgbilaq. Siida o wada kmpriyux hari ka lnglungan na da. Yasa kska 
ptasan siida o ini tduwa rmngaw kari Sbnawan, ida asi ka mdui kari klwaan. 
Kibi saw wada na lxanun ka kari na nanak da. Pklug jiyax sngayan rbagan 
ni sngayan ptasan siida, wada sapah na ka Aruh. Qmita hyaan ka payi na do
tayal bi qaras na ni bitaq meuyas ni rmgrig. Siida ka Aruh nii o wana mhulis 
ni ini rngaw ana manu kari.  Ana  huya msa  mdui kari Sbnawan  rmngaw 
hyaan ka payi na o wana sdui kari klwaan smiyuk hyaan ka Aruh nii.

Prajing 
matas brah 2 jiyax sngayan ka ptasan Aruh siida do payi na o pklug smtrung 
paru bi knrxan. Siida ka hngkwasan na o 88. Plwanan na ka Aruhan, jiyan 
na dqras ni baga  rmngaw, “Suyang bi laqi laqi mu Aruh, ma su shngiyan 
ka rbnaw su  enseuxal dhug?  Siida o uyas su ni kari su ni lnglungan su o 
Sbnawan balay, hmuya ka sayang da, ma wada saw nii ini plngu ka kari su 
da. ” Embahang saw nii kari pyian ka Aruh do asi lu tmbqlit lmingis brah na. 
Paah hiya siida do paru balay kmpriyux ka Aruh nii da, ini na bi shngii ka 
kari payi na. 

Sayang ka Aruh do niqan bi ngahan na quri uyas Sbnawan ni
rmnisuh na kari uyas Sbnawan uri.
Mnhdu ku qmbahang snruan emptgsa do asi khnuk ka lnglungan mu. 
Ana bi rabang ka rmun na ni qnita na. Nasi ungat gnealu paah kari payi na 
do yaa mha hmuya ka kndsan na dhug! Paah hini klaun mu, yaa manu ka 
pusu kari Truku uri. Kari Truku o aji wana nanak prngagan, pusu bi o nii
pkmalan lnglungan ni knkla ni gnaalu rudan Truku ta ni Utux uri. Nasi ta 
kdrumut smluhay kari ta nanak, ida empniqun brihan ka kndsan ta uri, saw 
hgnigan kndsan Aruh.
Yaku o ana ku nii matas tgska ptasan ka sayang, ida mu aji laxun ka 
jiyax slhayan kari Truku.

Ana ku mniq ska ptasan ni ruwan sapah, aji uri o 
tghuy ku mnswayi ni lupung, aji uri o wada ku matas tgparu ptasan, ida ku 
Truku balay ana bitaq knuwan.

Snakun:Truku